**დანართი N1**

**საგრანტო პროგრამა**

**უცხოეთში მოქმედი ქართული ცეკვისა და სიმღერის ანსამბლების მხარდაჭერა**

**1. საგრანტო პროგრამის აღწერა**

საქართველოს საგარეო საქმეთა სამინისტრო (შემდგომში - სამინისტრო) ახორციელებს საგრანტო პროგრამას - „უცხოეთში მოქმედი ქართული ცეკვისა და სიმღერის ანსამბლების მხარდაჭერა“.

აღნიშნულ საგრანტო პროგრამაში მონაწილეობის მიღების უფლება აქვს საზღვარგარეთ მცხოვრებ საქართველოს მოქალაქეს.

პროგრამის არსია, საქართველოს მოქალაქეებს მიეცეთ შესაძლებლობა, გამჭვირვალე კონკურსის გზით, ხელი შეუწყონ უცხოეთში მოქმედი ქართული ცეკვისა და სიმღერის ანსამბლების ფუნქციონირებას და განვითარებას.

**2. საგრანტო პროგრამის ამოცანა და მიზანი**

პროგრამის - „უცხოეთში მოქმედი ქართული ცეკვისა და სიმღერის ანსამბლების მხარდაჭერა“ - მიზანია ეროვნული იდენტობისა და კულტურული თვითმყოფადობის შენარჩუნება, საქართველოს პოპულარიზაცია და სახალხო დიპლომატიის განვითარება.

პროგრამის - „უცხოეთში მოქმედი ქართული ცეკვისა და სიმღერის ანსამბლების მხარდაჭერა“ - ამოცანაა უცხოეთში მოქმედი ქართული ანსამბლების საჭიროებებისთვის მიმართული ინიციატივების დაფინანსების მექანიზმის შექმნის გზით, დიასპორასა და სახელმწიფოს შორის კავშირების გაღრმავება.

**3. გრანტის გაცემის პირობები და პრინციპები**

3.1. აკრძალულია წარმოდგენილი პროექტის ფარგლებში შეძენილი აქტივების რეალიზაცია;

3.2. პროგრამაში მონაწილეობის უფლება აქვს საქართველოს მოქალაქეს, რომელიც ბოლო 1 წლის განმავლობაში ცხოვრობს საზღვარგარეთ;

3.3. პროგრამის ფარგლებში განხორციელდება საზღვარგარეთ მოქმედი ქართული ცეკვის და სიმღერის ანსამბლების დაფინანსება, მისი აღჭურვის და გაძლიერების მიზნით;

3.4. პროექტის განსახორციელებლად გამოყოფილი თანხიდან პროექტის ავტორს ეკრძალება ჰონორარის მიღება;

3.5. გრანტი გაიცემა თავისუფალი კონკურენციის, ეფექტიანობის, გამჭვირვალობის, ანგარიშვალდებულების, ხარჯთეფექტურობის, კანონის წინაშე თანასწორობის, დამოუკიდებლობისა და კოორდინირებულობის პრინციპის დაცვით.

**4. გრანტის ოდენობა**

4.1. საგრანტო თანხის საერთო ოდენობა შეადგენს 150 000 (ას ორმოცდაათი ათასი) ლარს;

4.2.საგრანტო კონკურსში გამარჯვებულ თითოეულ კანდიდატს გადაეცემა არაუმეტეს 10 000 (ათი ათასი) ლარი (აღნიშნული თანხა მოიცავს ანსამბლების მიერ შეძენილი ფორმების, ინსტრუმენტების თუ სხვა ინვენტარის ტრანსპორტირების ხარჯს);

4.3. სამინისტროსა და საგრანტო კონკურსში გამარჯვებულ პირს შორის ფორმდება გრანტის გაცემის და გამოყენების შესახებ ხელშეკრულება;

**5. საგრანტო პროგრამის დაფინანსების წყარო**

5.1. სამინისტროს მიერ თანხის გამოყოფა ხორციელდება ,,საქართველოს 2021 წლის სახელმწიფო ბიუჯეტის შესახებ’’ საქართველოს კანონის შესაბამისად, საქართველოს საგარეო საქმეთა სამინისტროსთვის გამოყოფილი 2021 წლის საბიუჯეტო ასიგნებებიდან. კერძოდ, აღნიშნული კანონის მე-15 მუხლის 9.1.4 ქვეპუნქტის ,,დიასპორული პოლიტიკის’’ (პროგრამული კოდი 28 01 04) ფარგლებში.

**6. საგრანტო კომისია**

6.1. საგრანტო პროგრამის ფარგლებში, საგრანტო განაცხადების მიღების, განხილვის და საგრანტო კონკურში გამარჯვებული კონკურსის მონაწილის გამოვლენის მიზნით, საქართველოს საგარეო საქმეთა მინისტრის ინდივიდუალური ადმინისტრაციულ-სამართლებრივი აქტით, იქმნება საგრანტო პროგრამის - „უცხოეთში მოქმედი ქართული ცეკვისა და სიმღერის ანსამბლების მხარდაჭერა“ - საკონკურსო კომისია.

6.2. მონაწილე კანდიდატთა შერჩევა განხორციელდება დანართის მე-3 პუნქტით გათვალისწინებული პირობების დაცვის და მე-7 პუნქტში მითითებული დოკუმენტებისა და წარმოდგენილი ხარჯთაღრიცხვის შეფასების საფუძველზე**;**

6.3. მონაწილე კანდიდატთა შერჩევა განხორციელდება შემდეგი წესით:

**I ეტაპი:** წარმოდგენილი პროექტის გრანტის გაცემის პირობებთან და წარმოსადგენ დოკუმენტებთან/აპლიკაციებთან შესაბამისობის შეფასება;

**II ეტაპი:** გასაუბრება (საჭიროების შემთხვევაში);

6.4. საგრანტო განაცხადი არ განიხილება თუ იგი წარმოდგენილ იქნა დანართში მითითებული ვადების ან/და დანართის მე-3 პუნქტით გათვალისწინებული პირობების დარღვევით, აგრეთვე, დანართის მე-7.2. ქვეპუნქტში მითითებული დოკუმენტების არასრული სახით წარმოდგენის შემთხვევაში;

**7. საგრანტო განცხადების წარდგენა**

7.1. საგრანტო განცხადების წარდგენის უფლება აქვს საქართველოს სრულწლოვან მოქალაქეს.

7.2. განმცხადებლის მიერ წარსადგენი სავალდებულო დოკუმენტები:

* დადგენილი ფორმის მიხედვით შევსებული განაცხადი (დანართი N2);
* პროექტის დეტალურად გაწერილი ბიუჯეტის თანდართული ფორმა (დანართი N3);
* ერთი ფოტოსურათი;
* CV ქართულ ენაზე;
* საქართველოს მოქალაქის მოქმედი პირადობის მოწმობა ან საქართველოს მოქალაქის პასპორტი;
* საზღვარგარეთ ლეგალურად ყოფნის დამადასტურებელი დოკუმენტი (სასწავლო ვიზა, ცხოვრების ნებართვა, ცნობა მუშაობის უფლების შესახებ და სხვა);
* საზღვარგარეთ მოქმედი ქართული ცეკვის ან/და სიმღერის ანსამბლის ბოლო 3 წლის განმავლობაში განხორციელებული აქტივობების ამსახველი ფოტო/ვიდეო მასალა და ღონისძიებების დასახელება.

7.3. საგრანტო წინადადება უნდა მოიცავდეს:

* რა მეთოდებითა და საშუალებით უზრუნველყოფს განმცხადებელი წარმოდგენილი პროექტის განხორციელებას;
* საქართველოში რეგისტრირებული იურიდიული ან ფიზიკური პირის მიერ გაცემული წინასწარი ხარჯთაღრიცხვის დამადასტურებელ დოკუმენტს (ინვოისი ან ხელშეკრულება);
* უცხოეთში მოქმედი ქართული ცეკვის ან/და სიმღერის ანსამბლის რეგისტრაციის მოწმობას, ასეთის არსებობის შემთხვევაში;
* გრანტის ოდენობას, რომლის ფარგლებშიც უზრუნველყოფს განმცხადებელი წარმოდგენილი პროექტის განხორციელებას;
* შესრულების ვადას;
* მოსალოდნელ შედეგს.

**8. გრანტით მიღებული სახსრებით შეძენილი ქონება**

8.1. პროექტის ფარგლებში, გრანტით მიღებული სახსრებით შეძენილი ქონება რჩება იმ ანსამბლის საკუთრებაში, რომლის სარგებლობისთვისაც იქნა ეს ქონება შეძენილი.

**9. საგრანტო კონკურსის გამოცხადების ვადები**

9.1. საგრანტო განაცხადის წარდგენა შესაძლებელია 2021 წლის 5 აპრილიდან 5 მაისის ჩათვლით.

9.2. საგრანტო განაცხადისა და შესაბამისი დოკუმენტების (ქართულ ენაზე) მიღება, მითითებული ვადების გათვალისწინებით, ხდება მხოლოდ ელექტრონულად, ელექტრონული ფოსტის შემდეგ მისამართზე - folk@mfa.gov.ge;

**10. საგრანტო კონკურსის ორგანიზება**

10.1. კონკურსის ჩატარების ორგანიზებას უზრუნველყოფს საგარეო საქმეთა სამინისტროს დიასპორასთან ურთიერთობის დეპარტამენტი.